b'\n_START_ARTICLE_\nKalju Kass\n_START_PARAGRAPH_\nKalju Kass (1. mai 1938 Tartu \xe2\x80\x93 9. oktoober 1989 Tallinn) oli eesti kirjanik ja humorist.\n_START_SECTION_\nHaridus\n_START_PARAGRAPH_\nTa s\xc3\xbcndis t\xc3\xb6\xc3\xb6lisperekonnas. 1946\xe2\x80\x931951 \xc3\xb5ppis ta Alatskivi mittet\xc3\xa4ielikus keskkoolis, 1952\xe2\x80\x931953 Tartu 2. Keskkoolis, 1953\xe2\x80\x931956 Tartu 1. Keskkoolis ja l\xc3\xb5petas eksternina 1959 Tartu 1. Keskkooli. 1965. aastast \xc3\xb5ppis ta Tartu Riikliku \xc3\x9clikooli ajaloo- ja keeleteaduskonnas ja l\xc3\xb5petas \xc3\xbclikooli 1971 eesti filoloogina.\n_START_SECTION_\nT\xc3\xb6\xc3\xb6kohad\n_START_PARAGRAPH_\nKass t\xc3\xb6\xc3\xb6tas 1960\xe2\x80\x931963 Tartu rajooni kultuurimaja direktorina, 1963\xe2\x80\x931967 Tartu Kultuurihoone kunstilise juhi ja estraadiorkestri dirigendina. 1967. aastal l\xc3\xa4ks ta t\xc3\xb6\xc3\xb6le Edasi toimetusse; 1974. aastal Pikri toimetusse (rubriigi \xe2\x80\x9cK\xc3\xa4kker\xe2\x80\x9d asutaja), kus sai 1984. aastal vastutavaks sekret\xc3\xa4riks. 1988. aasta m\xc3\xa4rtsis l\xc3\xb5i Kass huumori\xc3\xbchenduse Aara, mis leheveergudel oma "tiiva alla" esinejaid kutsus.\n_START_SECTION_\nKirjanduslik tegevus\n_START_PARAGRAPH_\nTa deb\xc3\xbcteeris kirjanduses 1958. aastal. Temalt on ilmunud ka n\xc3\xa4idendeid (n\xc3\xa4iteks "Poti tapab", "Intiimdisko", "Pidu l\xc3\xb5peb pauguga" ja "K\xc3\xb5igil on kiire"). Ta on rahvateatritele dramatiseerinud Silvia Rannamaa jutustusi ja kirjutanud kuuldem\xc3\xa4nge.\n_START_SECTION_\nHelisalvestis\n_START_PARAGRAPH_\n"Lohk on tagurpidi muhk" \xe2\x80\x93 Toomas Kall, Kalju Kass, Vladislav Kor\xc5\xbeets \xe2\x80\x8e\xe2\x80\x93 heliplaat autorite esituses, koostaja: Priit Aimla. Plaadi\xc3\xbcmbris Priit P\xc3\xa4rn, vin\xc3\xbc\xc3\xbcl, LP, salvestatud 26. detsembril 1987 "Meelejahutaja" avalikul lindistusel Eesti Raadio 1. stuudios\n_START_SECTION_\nLaulus\xc3\xb5nade autor\n_START_PARAGRAPH_\nKalju Kass l\xc3\xb5i tekste Arved Haugi, Rein Rannapi, Harri Tarvo ja Arne Oidi lauludele. Muu hulgas kirjutas ta s\xc3\xb5nad Matise laulule filmist "Verekivi", mille viisi l\xc3\xb5i Kustas Kikerpuu. See laul oli ka X noorte laulupeo kavas.\n_START_SECTION_\nMuud\n_START_PARAGRAPH_\n1985. aastast oli Kass Eesti Kirjanike Liidu liige. _NEWLINE_Ta t\xc3\xb5lkis n\xc3\xa4idendeid, humoreske ja jutte vene, inglise ja soome keelest. Tema humoreske ja f\xc3\xb6ljetone on t\xc3\xb5lgitud mitmetesse keeltesse. 1989. aastal sooviti talle anda auhinda Meie Mats. _NEWLINE_Muu hulgas oli ta NSV Liidu meistersportlane purjetamises.\n_START_SECTION_\nIsiklikku\n_START_PARAGRAPH_\nTema abikaasa Asta Kass oli lastekirjanik. T\xc3\xbctar Kristiina Kass on samuti lastekirjanik.'